20041025

Decizia Consiliului

din 25 octombrie 2004

privind semnarea, în numele Comunității Europene, a Convenției privind consolidarea Comisiei interamericane pentru tonul tropical instituită prin Convenția din 1949 între Statele Unite ale Americii și Republica Costa Rica ("Convenția de la Antigua")

(2005/26/CE)

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 37 coroborat cu articolul 300 alineatul (2) primul paragraf prima teză,

având în vedere propunerea Comisiei,

întrucât:

(1) Adoptarea măsurilor de conservare și de gestionare a resurselor halieutice și încheierea acordurilor cu alte țări sau organizații internaționale țin de competența exclusivă a Comunității Europene.

(2) Comunitatea este parte contractantă a Convenției Organizației Națiunilor Unite asupra dreptului mării, care solicită tuturor membrilor comunității internaționale să coopereze la conservarea și gestionarea resurselor biologice ale mării.

(3) Comunitatea a semnat și ratificat la 19 decembrie 2003 Acordul privind punerea în aplicare a dispozițiilor Convenției Națiunilor Unite asupra dreptului mării din 10 decembrie 1982 referitoare la conservarea și gestionarea populațiilor transzonale și a stocurilor de pești mari migratori [1].

(4) Comisia interamericană pentru tonul tropical (CITT) a fost instituită prin Convenția încheiată în 1949 între Statele Unite ale Americii și Republica Costa Rica. În iunie 1998, în timpul celei de a șaizeci și una sesiuni, CITT adoptă o rezoluție prin care părțile contractante conveneau să redacteze o nouă convenție pentru a consolida CITT și pentru a actualiza statutul acesteia, în conformitate cu dispozițiile Convenției privind dreptul internațional al mării.

(5) Invitată încă de la început să participe pe deplin la proces, Comunitatea a jucat un rol activ în acesta. Procesul a culminat cu adoptarea Convenției privind consolidarea Comisiei interamericane pentru tonul tropical, instituită prin Convenția din 1949 între Statele Unite ale Americii și Republica Costa Rica ("Convenția de la Antigua"), la cea de a șaptezecea sesiune a CITT, care a avut loc între 24 și 27 iunie 2003 în Antigua, Guatemala.

(6) Convenția de la Antigua a fost deschisă pentru semnare la 14 noiembrie 2003 la Washington DC, Statele Unite ale Americii și va rămâne astfel până la 31 decembrie 2004, în conformitate cu articolul XXVII.

(7) Convenția de la Antigua este deschisă pentru semnare de către Comunitate în conformitate cu articolul XXVII alineatul (1) litera (c).

(8) Pescarii comunitari operează în zona Convenției de la Antigua. Este, astfel, în interesul Comunității să devină membru al CITT. Prin urmare, Comunitatea ar trebui să semneze Convenția de la Antigua,

DECIDE:

Articolul 1

Semnarea Convenției privind consolidarea Comisiei interamericane pentru tonul tropical, instituită prin Convenția din 1949 între Statele Unite ale Americii și Republica Costa Rica ("Convenția de la Antigua") este aprobată în numele Comunității Europene, sub rezerva Deciziei Consiliului privind încheierea convenției menționate.

Textul Convenției de la Antigua se anexează la prezenta decizie.

Articolul 2

Președintele Consiliului este autorizat să numească persoana împuternicită (persoanele împuternicite) să semneze Convenția de la Antigua în numele Comunității, sub rezerva încheierii acesteia.

Adoptată la Luxemburg, 25 octombrie 2004.

Pentru Consiliu

Președintele

R. Verdonk

[1] JO L 189, 3.7.1998, p. 17.

--------------------------------------------------